作者:無名氏
標題:十二時・憶少年
內容:享嘉會，萬宇歡康。聖化邁陶唐。元符錫命，天鑑昭彰。徽號奉琳房。陳縟禮、獻歲惟良。耀旗章。翠輦駐仙鄉。睿意極齊莊。仙衣渥採，玉冊共熒煌。薦芬芳。飈馭降靈場。回雲罕，尊祖趨仙宇，金石韻鏘洋。聿朝清廟，躬奠瑤觴。報本國之陽。執籩豆、列侍貂璫。對穹蒼。洪恩霈夷夏，大慶浹家邦。垂衣紫極，聖壽保遐昌。集祺祥。地久與天長。